În jurul orei locale 10:30 (aceeași oră în România) SkyNews relata că primarul Kievului, Vitali Kliciko, a pus un avertisment pe Telegram: "Explozii în capitală. Mergeți de urgență în adăposturi!"
Jurnaliștii de la The Kyiv Independent și Kyiv Post au confirmat, la rândul lor, o "serie de explozii" în capitala ucraineană.
În cartierul Novopecerski Lîpki ar fi fost lovită o clădire rezidențială.
Primarul Kliciko spune că există, de asemenea, apeluri de urgență în cartierele Solomianski și Dniprovski.
Primele informații arată că atacul desfășurat la lumina zilei a fost efectuat de armata rusă cu rachete "Zircon" (hipersonică) sau "Onyx-M" (supersonică)
Acestea au fost lansate asupra Kievului de pe teritoriul Crimeei, fiindu-le imprimată o traiectorie spre centrul capitalei ucrainene.
Presa rusă semnalează o explozie puternică la Aeroportul Internațional Kiev
O explozie puternică a avut loc în apropierea aeroportului Internațional Kiev ("Juliani") în această dimineață.
Martori oculari citați de agenția rusă TASS au indicat că o coloană de fum a devenit vizibilă după deflagrație.
— ELINT News (@ELINTNews) February 26, 2022
Între timp, forțele aeriene au transmis că au doborât două rachete balistice care vizau Kievul.
Rachetele au fost lansate din peninsula ocupată Crimeea și au fost doborâte în jurul orei locale 10.30, a declarat comandantul Forțelor aeriene ucrainene, general-locotenentul Mykola Olesciuk.
"Țintele au fost distruse, tipul lor a fost stabilit. Mulțumim apărătorilor cerului pentru activitatea lor de luptă", a scris el pe Telegram.
Atacul la lumina zilei, precedat de atacuri cu drone la Odesa și Nikolaev
Anterior atacului din Kiev, oficialii ucraineni au anunțat că un val de drone a vizat, în cursul nopții de duminică spre luni, orașele Odesa și Nikolaev.
Astfel, armata ucraineană a doborât opt din cele nouă drone lansate de Rusia asupra unor zone din sudul țării.
Statul Major General al forțelor armate ucrainene a declarat că dronele "Shahed" au fost lansate din Crimeea și au fost ulterior doborâte deasupra regiunilor Nikolaev și Odesa.
11 persoane au fost rănite de resturi de dronă la Nikolaev.
La Odesa, atacul rusesc a dus la întreruperea alimentării cu electricitate, după ce una dintre instalațiile de înaltă tensiune de acolo a fost avariată.
Nu este clar ce s-a întâmplat cu drona rămasă neinterceptată.